'આ બધો તમારા મનનો વહેમ છે.' એમની નજીક જઇને વહાલથી એમના ખભે હાથ મૂકીને વિભાકરે કહ્યું. 'એ રાત્રે પણ તમે જૂનું આલબમ ખોલીને બેઠા હતા. ભૂતકાળની એ યાદમાં ખોવાયેલા રહો અને પછી પલંગમાં પડો તો અજાગ્રત મનમાં એ બધું રિફલેક્ટ થાય. પ્લીઝ, ટેઇક કેર. એક કામ કરો. રોજ રાત્રે જમ્યા પછી આપણા ચારેય ટેણિયાંઓ સાથે અર્ધો કલાક બગીચામાં રાઉન્ડ મારો. ભૈરવી અને આકાંક્ષા તો ગીત પણ સરસ મઝાનાં ગાય છે. એ સાંભળો. આકાશ અને ભૌમિકની વાતોના તડાકા સાંભળો. એ પછી ઊંઘવા જશો તો એક ઊંઘે સવાર પડી જશે. નિમુબા કે મંજુબા સપનામાં પણ નહીં ફરકે એ મારી ગેરંટી.'